SKRIFTLIG FORESPØRGSEL E-1484/02

af Glenys Kinnock (PSE) til Kommissionen

(29. maj 2002)

Om: Smugling af narkotika

Er Kommissionen enig i, at smugling af narkotika, navnlig kokain, fra Sydamerika via De Vestindiske Øer sandsynligvis udgør den største trussel for stabilitet, demokrati samt økonomisk og social udvikling i alle lande og områder i den caraibiske region?

Svar afgivet på Kommissionens vegne af Poul Nielson

(3. juli 2002)

Det er rigtigt, at narkotika udgør en væsentlig trussel for stabiliteten, demokratiet og den økonomiske og sociale udvikling i Caribien. Det skal dog bemærkes, at selv om kokainhandelen tegner sig for 85 % af de samlede indtægter fra handel med narkotika og relaterede aktiviteter i regionen, tegner lokalt fremstillet marijuana sig for de resterende 15 % og er en nøglefaktor til fremme af det lokale forbrug. Jamaica er en af verdens største producenter af marijuana, mens Trinidad og Tobago, Saint Vincent og Grenadinerne, Surinam, Saint Lucia og Dominica er andre store producenter.

Den voksende produktion af og handel med narkotika samt det voksende narkoforbrug i regionen har medvirket til den omsiggribende voldskriminalitet fra narkoorganisationernes og narkomanernes side. Derudover har den stigende tilstrømning af ulovlige skydevåben til regionen forbindelse med narkohandelen. Hvidvaskningen af penge og den narkorelaterede korruption er taget til i regionen, og narkohandelen har alvorlige konsekvenser for de offentlige budgetter, fordi offentlige midler må flyttes fra produktive aktiviteter til bekæmpelsen af narkorelaterede aktiviteter.

Kommissionen er klar over dette og har derfor opprioriteret støtten til narkobekæmpelse i den caribiske region. EU var hovedbidragyder til Barbados-handlingsplanen for 1996-2002 (20 mio. EUR, som udgjorde 60 % af den samlede finansiering), som dækkede en bred vifte af områder under en afbalanceret og integreret strategi med henblik på nedbringelse af udbud og efterspørgsel, nemlig regionale koordineringsmekanismer, maritimt samarbejde, lovhåndhævelse, foranstaltninger mod hvidvaskning af penge, retsmedicinsk bistand, kontrol med prækursorer, epidemiologisk overvågning og forskellige andre tiltag med henblik på efterspørgselsreduktion. Finansieringsmidlerne kom fra nationale og regionale programmer under 8. Europæiske Udviklingsfond (EUF) og fra Budgetpost B7-6310: Nord-Syd-samarbejdsprogrammet om bekæmpelse af narkotikamisbrug. Det kan forventes, at det caribiske regionale program under 9. EUF vil lægge passende vægt på narkotikakontrol gennem støtte til udformningen og gennemførelsen af en lokal caribisk strategi. Blandt støtteområderne kan nævnes institutionel styrkelse og kapacitetsopbygning og regional koordinering af indsatsen for at nedbringe udbuddet omfattende maritimt samarbejde, efterspørgselsreduktion og interregionalt samarbejde.

Der er behov for at opstille rammer for en mere effektiv narkobekæmpelsesstrategi i Caribien langs narkoruten (kokainruten), hvilket derfor indebærer en udbygning af koordineringen og samarbejdet mellem transitlandene i Caribien og producentlandene i Latinamerika. Dette er nu gradvis ved at ske i de caribiske lande som led i deres narkobekæmpelsesstrategi og ventes som nævnt ovenfor at blive et af elementerne i støtten fra EU som led i støttestrategien under 9. EUF. Det interregionale samarbejde kan fremmes ved brug af de eksisterende mekanismer for international koordinering og samarbejde, heriblandt koordinerings- og samarbejdsmekanismen om narkotika mellem Den Europæiske Union, Latinamerika og Caribien, som blev indført i 1998 som led i Panama-handlingsplanen.